'... jiena xi ħadd...' hu l-aħħar ktieb li Paul P. Borg għadu kif ħareġ mad-dar tal-kotba Horizons . Fih joħroġ fid-dieher kif il-bniedem modern, li ma jippermetti lil ħadd inaqqarlu minn drittijietu u pront biex jidħol fi gwerra u li kif hu xieraq jagħmel għagħa meta xi annimal jissawwat; jasal jagħmel minn kollox biex iwettaq abort – joqtol esseri uman li għad lanqas għandu s-saħħa jissielet għal drittijietu. Il-ktieb jiġbor novelli tal-valuri kollha li trabbejna fihom fi ħdan il-kristjaneżmu nazzjonali. Fit-tnedija li saret nhar il-Ħamis 24 ta' Novembru, fil-Palazz Verdala, saru diskorsi minn Dr Deborah Schembri, Segretarja Parlamentari, minn Dr. Margaret Spiteri ġinekologa, mill-Professur Oliver Friggieri u minn Dr Miriam Sciberras, Chairperson ta' Life Network Foundation , li tagħha qed nirriproduċu d-diskors tal-okkażjoni. "Hu ta' unur għalija li bħala Chairperson tal-Fondazzjoni favur il-ħajja u l-familja, Life Network Foundation Malta , intlabt nagħmel diskors qasir. Minn qalbi nirringrazzja lil Paul Borg tal-inizjattiva tiegħu li jikteb dan il-ktieb li l-iskop aħħari tiegħu hi li jqajjem kuxjenza dwar it-tarbija sa mill-konċepiment u l-kruha tal-abort. llum il-ġurnata hu fatt li l-aktar kreatura fil-periklu li tinqered fid-dinja hi t-tarbija umana... qabel ma titwieled. Hi tassew traġika u ironika li fi żmien meta r-riċerka hi tant avanzata, illum nistgħu nsegwu l-ħajja umana sa mill-bidu nett permezz ta' embryoscopes u ultrasound s sofistikati li jagħtuna tieqa fil-ġuf. Fl-istess waqt, il-bniedem jagħżel li jinjora dan kollu f'isem libertajiet jew drittijiet ġodda. F'kull pajjiż fejn daħal l-abort ma daħalx f daqqa. L-ewwel naqas ir-rispett lejn il-ħajja fil-ġuf, qabel it-twelid. Min hi t-tarbija qabel it-twelid, u meta tibda teżisti? Malli l-isperma tar-raġel tiffertilizza l-bajda tal-mara, hemm ħajja umana ġdida. Dan hu l-istadju ta' embrijun uman fil-bidu nett kif konna jien u int. Ħajja ġdida, bil-ġenetika kompluta, blueprint ta' bniedem ġdid. Mal-konċepiment, din il-ħajja ġdida tiffaċċja perikli għall-ħajja tagħha. Il-perikli jeżistu kemm jekk il-konċepiment isir fil-ġuf, kif ukoll meta jsir barra mill-ġuf, fil-laboratorji. Fil-ġuf , il-ħajja bikrija tinsab mhedda minn diversi tipi ta' pilloli u kontraċettivi tal-hekk imsejħa emerġenza, li ħafna drabi għandhom ukoll effetti abortivi. Illum stess, dalgħodu, b'diqa kbira qrajt fil-gazzetti lokali li dalwaqt se tidħol il- Morning after Pill . Ghalkemm ġiet preżentata evidenza serja dwar l-effetti abortivi. Apparentament, din l-evidenza ġiet injorata. Fil-laboratorju hemm theddid ieħor lill-ħajja umana bikrija, meta l-embrijun uman ma jitpoġġiex fil-ġuf ta' ommu, jekk jiġi ffriżat, magħżul jew mormi. S'issa f Malta l- Embryo Protection Act tipproteġi l-ħajja ta' kull embrijun iżda spiss nisimgħu li hemm min għandu interess jibdel ukoll din il-liġi. L-interessi tat-tfal Kemm hu faċli li ninjoraw l-interessi tat-tfal, speċjalment meta jkunu f'fażijiet teneri tal-iżvilupp tagħhom, jiġifieri qabel it-twelid. Hu facli ħafna għax dawn il-ħajjiet vulnerabbli ma narawx wiċċhom, m'għandhomx vuċi fis-soċjetà, m'għandhomx fondi , m'ghandhomx rappreżentanza fil-Parlament jew vot. Is-soċjetà Maltija qiegħda tinbidel b'rata mgħaġġla u għalkemm naraw ħafna avvanzi li huma pożittivi, il-valuri li dejjem kellna, inkluża l-protezzjoni tal-ħajja, jinsabu fil-periklu. Kif inhu possibbli li f'nifs wieħed ngħidu li aħna favur il-protezzjoni tal-Ħajja u ngħidu li aħna ma naqblux mal-abort, u fl-istess ħin ma nitkellmux dwar il-protezzjoni tal-embrijun uman sa mill-konċepiment? Kif inhu possibbli li nitkellmu dwar il-kruha tal-abort li joqtol tarbija qabel ma titwieled u ma nitkellmux dwar il-protezzjoni tal-istess tarbija fi stadju iżgħar, mill-konċepiment lil hinn. Hi l-istess tarbija fi stadji differenti tal-iżvilupp. Ma nistghux nieħdu pożizzjoni kontra l-abort jekk nagħlqu għajnejna u ma nitkellmux dwar il-protezzjoni tal-ħajja umana f'kull stadju tagħha u allura dwar dak kollu li jista' jipperikola din il-ħajja umana ġdida. Fil-ktieb tiegħu Paul jinseġ rakkonti li bihom joħroġ din ir-realtà ta' ħajja li għadha moħbija, mistura f ġuf ommha; tistenna li ommha tagħrafha u tifraħ biha. Soċjetà tad-dritt Sirna soċjetà tad-dritt u d-drittijiet huma ħaġa tajba sakemm ma joħonqux id-drittijiet ta' ħaddieħor. Id – dritt fundamentali għall-ħajja hu dak id-dritt li minnu joħorġu d-drittijiet fundamentali l-oħra kollha. Mingħajr dan id-dritt ma nistgħu neżerċitaw ebda dritt ieħor. Id-drittijiet tal-mara huma xi ħaġa pożittiva sakemm jibqgħu drittijiet fuq ġisimha biss. It-tarbija fil-ġuf hi identità separata, li għalkemm tikber f'ġuf ommha hi bniedma ġdida bid-drittijiet taghha wkoll u għandha dritt tiġi mħarsa. Nitkellmu ukoll dwar l-ugwaljanza L-ugwaljanza bħala kunċett hi xi ħaġa pożittiva ħafna . Ugwaljanza vera tfisser li lkoll ngħixu flimkien mingħajr ma ħadd iħossu mhedded minn ħaddieħor. Fejn kemm jekk jien fl-istadju ta' embrijun, kemm jekk fi stadju ta' tarbija fil-ġuf, kemm jekk twelidt, kbirt, għandi diżabbiltà, jew jien anzjan fl-aħħar ta' ħajti, hemm post għalija, protett fis-soċjetà. Ugwaljanza ġenwina tagħti kas lill-interessi tat-tfal sa mill-konċepiment, mhux tagħmel lit-tfal oġġetti għas-sodisfazzjon tal-kbar. Din mhix ugwaljanza ġusta. Konklużjoni Nixtieq nagħlaq billi nenfasizza li d-difiża tal-ħajja mill-koncepiment, jiġifieri li niddefendu d-drittijiet u l-interessi tat-tfal hu dmir tagħna lkoll. Il-valur tal-ħajja tal-bniedem ma jingħatax lilu skont kif jaqbel jew jinteressa lil xi ħadd, iżda hu valur intrinsiku li ma għandu joħodhulu ħadd. Nispiċċa bi kwotazzjoni li tolqotni ħafna li tgħid hekk, "It-Traġedja ta' llum hi din: li dawk li jemmnu fl-onestà m'għandhomx spirtu li jikkonvinċu, filwaqt li dawk li jemmnu fid-diżonestà, huma mimlija passjoni biex jikkonvinċuna." Nhar is-Sibt, 3 ta' Diċembru se ssir mixja kontra l-abort. Tluq fil-5.30 p.m. minn quddiem Kastilja. Il-kelliema mistiedna se tkun Rebecca Keissling.